**Príloha č. 7**

# dvojstranná a mnohostranná spolupráca so zahraničím

***Mnohostranná spolupráca***

**FAO**

Slovenská republika ako člen Rady FAO, 49‑členného hlavného výkonného orgánu na obdobie 2009 - 2012, člen riadiaceho výboru Pracovnej skupiny Európskej lesníckej komisie pre obhospodarovanie horských vodných tokov je dôležitým článkom v medzinárodnom systéme OSN/FAO a taktiež pracuje na nomináciách slovenských odborníkov do Panelu expertov na vysokej úrovni pre potravinovú bezpečnosť.

Rezort pôdohospodárstva sa prostredníctvom delegácií aktívne podieľal na podpore poľnohospodárskej výroby vo svete ako aj na riešení potravinovej bezpečnosti a následnej hospodárskej krízy v kontexte potravinovej bezpečnosti. Zo zasadnutí vyplýva potreba zvyšovania investícií do poľnohospodárstva, súvisiacej vedy a výskumu, venovania trvalej pozornosti klimatickej zmene a využívaniu biopalív.

Odborníci SR sa zapájali do činnosti jednotlivých odborných komisií, výborov a pracovných skupín v problematike poľnohospodárstva, komoditných problémov, lesníctva, rodovej problematiky - ženy na vidieku, klimatických zmien, genetických zdrojov v poľnohospodárstve a ďalších spoločných programov - drevárstvo a potravinové štandardy (Codex Alimentarius (CA) - potravinový kódex).

Rezort pôdohospodárstva sa zúčastnil na medzivládnych a technických zasadnutiach FAO v roku 2010 (v chronologickom poradí):

• Zasadnutie riadiaceho výboru pre prípravu 27. zasadnutia Európskej lesníckej komisie FAO a stretnutie spoločného byra Drevárskeho výboru UNECE, 24. ‑ 25. Februára 2010, Ženeva, Švajčiarska konfederácia

• 31. zasadnutie Výboru Codex Alimentarius pre metódy analýz a vzorkovania (CCMAS CA), 8. - 12. marca 2010, Budapešť, Maďarská republika

• 5. zasadnutie Komisie pre fytosanitárne opatrenia, 22. - 26. marec 2010, Rím, Talianska republika

• Neformálna konzultácia priorít technickej asistencie FAO na roky 2010 – 2013, 23. ‑ 24. Marca 2010, Budapešť, Maďarská republika

• Seminár o aktuálnych obchodných opatreniach ovplyvňujúcich trhy s drevom a výrobkami z dreva, 32. zasadnutie spoločnej skupiny FAO/UNECE pre lesnícku ekonomiku a štatistiku, 23. - 25. marca 2010, Ženeva, Švajčiarska konfederácia

• Svetová obchodná organizácia a rybolov – aktuálne otázky ohľadom WTO a prístupu na trhy s rybami a akvakultúrami, 29. - 31. marca 2010, Kyjev, Ukrajina

• 26. zasadnutie výboru Codex Alimentarius pre všeobecné princípy (CC GP), 12. - 16. apríla 2010, Paríž, Francúzsko

• 35. zasadnutie Európskej lesníckej komisie (EFC FAO), 27. - 30. apríla 2010, Lisabon, Portugalsko

• 36. zasadnutie Európskej komisie pre poľnohospodárstvo (ECA), 11. ‑ 12. Mája 2010, Jerevan, Arménsko

• 27. regionálna konferencia FAO pre Európu (ERC), 13. - 14. mája 2010, Jerevan, Arménsko

• 26. zasadnutie Európskej vnútrozemskej rybárskej poradnej komisie (EIFAC), 17. ‑ 20. Mája 2010, Záhreb, Chorvátsko

• 139. zasadnutie Rady FAO, 17. - 21. mája 2010, Rím, Taliansko

• 68. zasadnutie Výboru FAO pre komoditné problémy (CCP), 14. - 16. júna 2010, Rím, Taliansko

• 22. zasadnutie Výboru FAO pre poľnohospodárstvo (COAG), 16. - 19. júna 2010, Rím, Taliansko

• 33. zasadnutie Komisie Codex Alimentarius, 5. - 9. júla 2010, Ženeva, Švajčiarska konfederácia

• 27. zasadnutie Regionálneho výboru Codex Alimentarius pre Európu, 4. ‑ 8. októbra 2010, Varšava, Poľsko

• 20. zasadnutie Výboru pre lesníctvo a druhý Svetový týždeň lesov (COFO FAO), 4. ‑ 8. októbra 2010, Rím, Talianska republika

V rokoch 2010 sa uskutočnilo viacero konferencií pod záštitou FAO OSN zameraných na obnovenie záväzkov v dosahovaní potravinovej bezpečnosti. Medzi najvýznamnejšie patria 139. a 140. zasadnutie rady FAO v Ríme v máji a novembri roku 2010, 36. zasadnutie Európskej poľnohospodárskej komisie FAO a 27. zasadnutie regionálnej konferencie FAO pre Európu, ktoré sa konali v máji v arménskom Jerevane. K ďalším významným zasadnutiam uskutočneným počas roku 2010 patrí 22. zasadnutie komisie pre poľnohospodárstvo, ktoré sa konalo v júni 2010 a 68. zasadnutie komisie pre komoditné problémy FAO, taktiež z júna 2010, obe sa konali v Ríme.

Počas roku 2010 zasadal Výbor FAO pre Svetovú potravinovú bezpečnosť dvakrát. Prvé zasadnutie, ktoré sa konalo v apríli 2010, bolo neformálne a bolo zvolané z dôvodu menovania expertov do Panelu expertov na vysokej úrovni pre potravinovú bezpečnosť (HLPE). Ukončenie výberového konania bolo potrebné vzhľadom na časový sklz v práci, ktorá bola danému výboru predložená na odborné posúdenie. Z 243 nominácií bolo vybraných 10 expertov a 5 náhradníkov. Nominant Slovenskej republiky prof. Ladislav Kabát nepostúpil užším výberovým konaním a nebol nominovaný do Výboru odborníkov na vysokej úrovni.

Následne, v októbri 2010 sa v Ríme konalo 36. zasadnutie Výboru FAO pre svetovú potravinovú bezpečnosť. Okrem iného sa zaoberalo úlohami pre Panel expertov na vysokej úrovni, ktorý požadoval bližšiu špecifikáciu a jasné znenie smerníc jeho práce. Úlohou Výboru FAO pre svetovú potravinovú bezpečnosť je zabezpečiť svetovú koordináciu aktivít a procesov týkajúcich sa svetovej potravinovej bezpečnosti s cieľom posilniť spoluprácu vlád, regionálnych a medzinárodných organizácií, mimovládnych organizácií, súkromného sektora, organizácií združujúcich producentov potravín ako aj ďalšie zainteresované subjekty. Výbor expertov na vysokej úrovni, ktorý pracuje pod Výborom pre svetovú potravinovú bezpečnosť, má fungovať ako vedecké poradné teleso pozostávajúce zo širokého okruhu národných odborníkov, ktorí budú vypracovávať hodnotenia a analýzy stavu potravinovej bezpečnosti, poskytovať vedecké a vedomostné analýzy a poradenstvo na súvisiace otázky ako aj identifikovať aktuálne problémy pre určovanie priorít. Okrem iného sa zasadnutie zaoberalo postupom reformy OSN v rámci FAO, ktorá bola naštartovaná v roku 2008. Reforma samotného výboru bola schválená v roku 2009 na 36. zasadnutí konferencie FAO na najvyššej politickej úrovni. V rámci zasadnutia bola prerokovaná aj otázka Miléniových cieľov s konštatovaním potreby urýchlenia súčasne prebiehajúcej reformy k efektívnemu naplneniu, resp. priblíženiu sa týmto cieľom a komplexnému zefektívneniu fungovania celej organizácie.

**Codex Alimentarius**

Spoločný program FAO/WHO (World Health Organization – Svetová zdravotnícka organizácia) pre potravinové dokumenty.

Úlohy národného kontaktného miesta zabezpečuje odbor bezpečnosti potravín a výživy MPRV SR. Výskumný ústav potravinársky plnil v roku 2010 podľa kontraktu úlohu sekretariátu a knižnice kontaktného miesta. Delegáti SR sa zúčastnili na zasadnutiach troch výborov spoločného programu, ktoré hostili vlády krajín patriacich do regiónu Európy a zároveň sú členskými štátmi EÚ (metódy a odber vzoriek v Maďarsku; všeobecné princípy vo Francúzsku, regionálny koordinačný výbor pre Európu v Poľsku). SR sa zúčastnila aj na 33. zasadnutí Komisie Codex Alimentarius (vo Švajčiarsku) - vrcholného orgánu CA a v rámci sprievodného programu k zasadnutiu aj na vedeckom sympóziu o úlohe vedy v spojitosti s úlohami Codex Alimentarius. Väčšinu zasadnutí hostili vlády mimoeurópskeho regiónu ‑ Juhovýchodný Pacifik, Ázia, Severná Amerika, Latinská Amerika, Karibik a Afrika, preto sa z dôvodu finančnej náročnosti SR na týchto zasadnutiach nezúčastnila. Slovensko sa zúčastnilo i na všetkých zasadnutiach pracovných skupín Codex Alimentarius pri Rade EÚ (18), na ktorých sa koordinovali spoločné pozície EÚ a jej členských štátov, následne presadzované na samotných zasadnutiach orgánov Codex Alimentarius.

Kontaktné miesto v spolupráci so sekretariátom kontaktného miesta zabezpečili informovanosť odbornej i laickej verejnosti prostredníctvom zverejňovania informácií na webových stránkach a poskytnutím informácií na vyžiadané témy. V priebehu roka sa aktualizovali zastúpenia odborníkov v národných odborných vedeckých skupinách (zastúpenie z oblasti vedy, priemyslu, profesijných združení...), ktoré sú oboznamované s pracovnými dokumentmi rozpracovaných i schválených potravinárskych noriem kvality a bezpečnosti, smerníc v oblasti potravín, kódexov praxe a ďalších súvisiacich dokumentov spoločného programu FAO/WHO Codex Alimentarius.

**Svetový potravinový program (World Food Programme - WFP)**

Spoločný program FAO je najväčšou humanitárnou organizáciou na poskytovanie potravinovej pomoci na svete.

Popri dobrovoľnom príspevku (15.000 USD ročne) poskytujú členské krajiny aj mimoriadne finančné prostriedky na riešenie krízových situácií vo svete (napr. v Iraku, Darfúre, po zemetraseniach v Indickom oceáne, Haiti, atď.). SR sa zúčastnila zasadnutí Výkonnej rady WFP na úrovni stáleho predstaviteľa SR pri FAO, WFP, ktorá plní rozhodovaciu a kontrolnú funkciu v rámci WFP. Financovanie programu je dobrovoľné, o poskytnutí príspevku rozhoduje MZV SR na základe odporúčania MPRV SR, resp. stáleho predstaviteľa SR. WFP funguje na obstarávateľskom princípe potravín, poľnohospodárskych komodít, resp. iných tovarov, pričom jeho najdôležitejšou funkciou je poskytovanie potravinovej pomoci. Do kontraktov vstupuje len s registrovanými priamymi dodávateľmi, pričom základným kritériom pri výbere dodávateľa je cena a dopravné náklady do cieľovej krajiny. Vláda SR poskytla WFP v minulosti viaceré mimoriadne príspevky na potravinovú pomoc (ich hodnota prevyšuje príspevky ročne hradené MZV SR).

Počas roku 2010 sa konali dve riadne zasadnutia Výkonnej rady WFP. Na jeho prvom zasadnutí vo februári bol zvolený nový predseda, pán Vega z Kolumbie. Počas rokovania sa upozornilo na značné poddimenzovanie financovania operácií vo všetkých oblastiach. V tejto súvislosti sa v marci konala konzultácia k úprave finančného rozpočtu organizácie. Novembrové, druhé riadne zasadnutie Výkonnej rady WFP znovu upozornilo na poddimenzované financovanie operácií WFP a potrebu určenia prioritných regiónov. Bola prijatá stratégia WFP pre HIV a AIDS a ďalšie politické odporúčania týkajúce sa protikorupčných opatrení. Výkonná rada vzala na vedomie Akčný plán pre implementáciu rozvoja kapacít na roky 2008 - 2013. Ďalej boli schválené presuny v rámci finančných prostriedkov a na vedomie sa vzala tretia aktualizácia Riadiaceho plánu WFP na obdobie 2010 - 2011. Rokovanie bolo uzavreté prijatím správy z výročného zasadnutia Výkonnej rady WFP.

Slovenská republika sa na zasadnutiach Výkonnej rady zúčastňuje v pozícii pozorovateľskej krajiny, kde je zastúpená stálym predstaviteľom SR pri FAO a WFP.

**Medzinárodná zmluva o rastlinných genetických zdrojoch pre výživu a poľnohospodárstvo** bola prijatá na 31. zasadnutí konferencie FAO v novembri 2001 v Ríme. Bola otvorená na podpis podľa článku 25 v ústredí FAO od 3. novembra 2001 do 4. novembra 2002, platnosť nadobudla 29. júna 2004. Hlavným cieľom zmluvy je uchovávanie a trvalo udržateľné využívanie rastlinných genetických zdrojov a spravodlivé delenie sa o výhody vyplývajúce z ich využívania. Zmluva je nástrojom poskytovania technickej pomoci v rámci medzinárodného systému.

V druhej polovici roku 2009 MP SR zabezpečilo úradný preklad anglického textu dokumentu, pre ktorý bola vypracovaná odborná korektúra textu. V zmysle legislatívneho postupu prešiel text dokumentu rezortným a medzirezortným pripomienkovým konaním. V decembri 2009 bola vykonaná posledná kontrola zapracovania pripomienok a textu zmluvy. Na rokovaní vlády SR dňa 16. decembra 2009 bolo prijaté uznesenie č. 909, v ktorom vláda SR súhlasila s prístupom Slovenskej republiky k zmluve. Národná rada SR vyslovila súhlas s pristúpením Slovenskej republiky k zmluve uznesením č. 1940 z 9. februára 2010. Prezident SR podpísal listinu o prístupe dňa 22. apríla 2010. Listina o prístupe bola uložená 8. júna 2010 u generálneho riaditeľa Organizácie Spojených národov pre výživu a poľnohospodárstvo (FAO), depozitára zmluvy. Zmluva nadobudla platnosť 29. júna 2004 v súlade s článkom 28 ods. 28.1. Pre Slovenskú republiku nadobudla platnosť 6. septembra 2010 v súlade s článkom 28 ods. 28. 2. (oznámenie MZV SR č. 449/2010 Z. z., čiastka 169 a príloha k oznámeniu, v ktorej bolo uverejnené slovenské a anglické znenie zmluvy).

Pracovníci Centra výskumu rastlinnej výroby (CVRV) Piešťany - sekcie Génová banka SR sa podieľali na ukončení prístupového procesu Slovenskej republiky k uvedenému dokumentu.

V koordinácii FAO bola vo februári 2004 vypracovaná **Dohoda o založení Svetového zverenského fondu pre diverzitu plodín**, ktorá bola otvorená na podpis v ústredí FAO od 1. apríla 2004 do 31. marca 2006. Dohoda nadobudla platnosť 21. októbra 2004. Depozitárom medzinárodnej zmluvy i dohody je generálny riaditeľ FAO. Dohoda a ňou založený svetový zverenský fond je nástrojom financovania a podpory aktívneho výkonu Medzinárodnej zmluvy o rastlinných genetických zdrojoch pre výživu a poľnohospodárstvo (IAPGRFA) (Rím, november 2001).

V druhej polovici roku 2009 MP SR zabezpečilo úradný preklad anglického textu dohody, pre ktorý bola vypracovaná odborná korektúra textu. V zmysle legislatívneho postupu prešiel text dokumentu rezortným a medzirezortným pripomienkovým konaním. V decembri 2009 bola vykonaná posledná kontrola zapracovania pripomienok a textu medzinárodnej dohody. Na rokovaní vlády SR dňa 16. decembra 2009 bolo prijaté uznesenie č. 909, v ktorom vláda SR súhlasila s prístupom SR k dohode. Národná rada SR vyslovila súhlas s pristúpením Slovenskej republiky k dohode uznesením č. 1940 z 9. februára 2010. Prezident SR listinu o prístupe podpísal 22. apríla 2010. Listina o prístupe bola uložená 28. mája 2010 u generálneho riaditeľa Organizácie Spojených národov pre výživu a poľnohospodárstvo (FAO), depozitára dohody. Dohoda nadobudla platnosť 21. októbra 2004 v súlade s článkom 5. Pre Slovenskú republiku nadobudla platnosť 28. mája 2010 (oznámenie MZV SR č. 446/2010 Z. z. čiastka 166 s prílohou, v ktorej bol uverejnený slovenský a anglický text dohody).

Pracovníci Centra výskumu rastlinnej výroby (CVRV) Piešťany - sekcie Génová banka SR sa podieľali na ukončení prístupového procesu Slovenskej republiky k uvedenému dokumentu.

**Rotterdamský dohovor o udeľovaní predbežného súhlasu na dovoz a vývoz vybraných nebezpečných chemických látok a prípravkov. Medzinárodný kódex o distribúcii a používaní pesticídov** - Rotterdamský dohovor o udeľovaní predbežného súhlasu po predchádzajúcom ohlásení na dovoz a vývoz vybraných nebezpečných chemických látok a prípravkov bol prijatý v Rotterdame dňa 10. septembra 1998. Národná rada SR s prístupom k dohovoru vyslovila súhlas svojím uznesením č. 54 zo 6. septembra 2006. Prezident SR listinu o prístupe ratifikoval 10. januára 2007 a táto bola uložená u generálneho tajomníka OSN 26. januára 2007. Dohovor nadobudol platnosť pre Slovenskú republiku dňa 26. apríla 2007 a je uverejnený v rámci oznámenia MZV SR č. 280/2007 Z. z. Zmluvnými stranami dohovoru je k 31. decembru 2010 celkovo 140 štátov.

Poverenou národnou autoritou Slovenskej republiky pre Rotterdamský dohovor pre oblasť priemyselných chemikálií a biocídov je MH SR, pre oblasť prípravkov na ochranu rastlín MPRV SR.

PIC postupu (Prior Informed Consent procedure - postup udeľovania predbežného súhlasu po predchádzajúcom ohlásení) aktuálne podlieha 40 zakázaných alebo prísne obmedzených chemikálií a pesticídov, uvedených v prílohe III Rotterdamského dohovoru. Z toho je 29 pesticídov (vrátane 4 zvlášť nebezpečných pesticídov) a 11 priemyselných chemikálií. Ustanovenia Rotterdamského dohovoru sa implementujú prostredníctvom Nariadenia EP a Rady (ES) č. 689/2008 zo 17. júna 2008 o vývoze a dovoze nebezpečných chemikálií.

Pracovné aktivity v roku 2010 vo vzťahu k Rotterdamskému dohovoru:

• Zasadnutia zástupcov poverených národných autorít, týkajúcich sa Rotterdamského dohovoru (zasadnutí sa osobne zúčastňuje zástupca MH SR).

* + Pripomienkovanie dokumentácie, týkajúcej sa Rotterdamského dohovoru a Nariadenia EP a Rady (ES) č. 689/2008 (MPRV SR, MŽP SR, MH SR, MZ SR).

V roku 2010 bola vytvorená ad hoc pracovná skupina na zvýšenie spolupráce a koordinácie medzi tromi dohovormi – Rotterdamským, Štokholmským a Bazilejským. Všetky tri medzinárodné dohovory majú spoločný cieľ – ochranu ľudského zdravia a životného prostredia pred škodlivými účinkami chemických látok, vrátane pesticídov a ich odpadov. Koordinovaná súčinnosť všetkých troch dohovorov by mala byť prínosom pre manažment chemických látok počas ich celého životného cyklu (výroba, distribúcia, používanie, zneškodňovanie, likvidácia). Na základe odporúčaní uvedenej pracovnej skupiny (dok. BC‑Ex‑1/1) sa v novembri 2010 uskutočnilo pracovné stretnutie zástupcov MŽP SR, SAŽP SR, MPRV SR a MH SR za účelom zefektívnenia spolupráce pri plnení všetkých troch dohovorov. Výsledkom zasadnutia bolo vypracovanie komplexnej správy o synergiách troch dohovorov na národnej úrovni, ktorá bola postúpená sekretariátom Rotterdamského, Bazilejského a Štokholmského dohovoru dňa 30. novembra 2010. Zo záverov pracovného stretnutia vyplýva potreba zabezpečenia koordinácie a kooperácie medzi predmetnými dohovormi na národnej úrovni.

**Oficiálna rozvojová pomoc**

**Projekt Výskumného ústavu potravinárskeho (VÚP) prostredníctvom realizácie úlohy Zabezpečenie činnosti strediska FAO – CEECFOODS**

Slovenská republika pokračovala aj v roku 2010 v aktivitách strediska FAO pre databázu o zložení potravín v krajinách strednej a východnej Európy. Riešenie úlohy nadväzovalo na niekoľkoročné budovanie subregionálnej databázy a na rôzne technicky orientované projekty podporované FAO a MPRV SR, ktorých náplňou bolo pripraviť subregionálnu databázu o zložení potravín a pripraviť aktualizáciu výpočtových programov vyvinutých na Slovensku tak, aby sa zjednotili a mohli aplikovať u všetkých členov siete potravinových databánk v krajinách strednej a východnej Európy.

Sieť potravinových databáz krajín strednej a východnej Európy (Central and Eastern European Countries Food Data Systems - CEECFOODS) vznikla v roku 1997 a je jednou z mnohých regionálnych sietí vo svete, ktoré združujú pracoviská zaoberajúce sa zložením potravín. Databázové centrum siete CEECFOODS je z poverenia FAO lokalizované na pracovisku Potravinovej banky dát (PBD) na Výskumnom ústave potravinárskom (VÚP) v Bratislave a spolupracovalo na vypracovaní projektu siete a má tiež dlhoročné skúsenosti s budovaním národnej potravinovej banky dát.

V ostatných rokoch sa aktivity pracoviska orientovali na podporu menej rozvinutých krajín subregiónu prostredníctvom zaškoľovania a finančnej podpory potravinárskych databáz v krajinách strednej a východnej Európy. V roku 2010 boli realizované tieto aktivity:

1). Bol uhradený členský poplatok na participáciu VÚP v organizácii EuroFIR AISBL (Association Internationale Sans But Lucratif - nezisková medzinárodná organizácia) ako oficiálneho člena zastupujúceho Slovenskú republiku. Uhradenie členského poplatku zabezpečilo VÚP prístup ku všetkým štandardom, neobmedzený vstup do eSearch facility (spoločný vyhľadávač európskych databánk) a možnosť zasahovať do činnosti tejto organizácie. Jedným z hlavných cieľov projektu EuroFIR a jeho pokračujúcich aktivít (EuroFIR AISBL) je šírenie myšlienky štandardizácie databáz a metodiky do ďalších krajín pomocou školení a technickej podpory, čo spĺňajú i zámery realizovanej úlohy.

2). Vývoj prvého stupňa databázového programu Daris - v spolupráci s externými programátormi bola zabezpečená vhodná vývojová softvérová základňa na vývoj softvéru (vývojový program Delphi), bola analyzovaná súčasná situácia a pôvodný softvér na zber dát. Následne bola vypracovaná projektová dokumentácia pre vývoj programu Daris, ktorá zohľadňuje európske požiadavky na súčasné databázové systémy a špecifiká národnej databanky. V Kazachstane, ktorému sa v roku 2010 poskytla rozvojová pomoc, bol odovzdaný Formulár na zber dát, ktorý je základom pre tento vyvíjajúci sa softvér.

3). Vzhľadom na veľký záujem z kazašskej strany zabezpečilo pracovisko VÚP školenie v Kazachstane na pracovisku Kazašskej akadémie výživy. Predmetom školenia bola predovšetkým dokumentácia dát podľa aktuálnych európskych odporúčaní pomocou špeciálneho formuláru na dokumentáciu dát. Okrem toho boli v rámci školenia prezentované informácie o projekte EuroFIR, technické štandardy k štandardizovanému systému na dokumentáciu dát, informácie o prioritizácii, klasifikačné systémy potravín, klasifikácia a identifikácia parametrov. V rámci školenia bol odovzdaný podkladový dokument spracovaný do anglického jazyka, mapujúci tradičné potraviny na Slovensku a európske iniciatívy v tejto oblasti.

4). Aktivity slovenskej oficiálnej rozvojovej pomoci v oblasti siete potravinárskych databáz krajín strednej a východnej Európy boli prezentované na medzinárodnej konferencii CEFOOD a na domácej konferencii mladých vedeckých pracovníkov v potravinárstve, ktoré sa konali v roku 2010 v SR.

V roku 2010 pokračovala aktívna spolupráca z pozície odbornej gescie za vládu SR k medzinárodným organizáciám **EPPO, ISTA, OIE, OIV a UPOV**. Z tejto spolupráce boli významné nasledovné aktivity:

**Európska a stredomorská organizácia pre ochranu rastlín (EPPO)**

Spolupráca Slovenskej republiky s organizáciou EPPO bola vo fytosanitárnej oblasti orientovaná na aktívnu spoluprácu v sektore diagnostiky organizmov škodlivých pre rastliny a rastlinnú produkciu, ktoré sú aktuálnou hrozbou pre EPPO región.

Špecialisti na ochranu lesa z NLC - Lesníckeho výskumného ústavu vo Zvolene sa aktívne zúčastnili Lesníckeho panelu EPPO, ktorý sa konal v Cardiffe, Wales, UK (17. ‑ 19. marca 2010). Predmetom rokovania bola špecifikácia informačnej bázy (Data Sheets) karanténneho druhu háďatka borovicového Bursaphelenchus xylophilus. V dňoch 30. júna ‑ 2. júla 2010 sa v Oslo (Nórsko) uskutočnil pracovný seminár k hynutiu jaseňov spôsobovaného hubou Chalara fraxinea. Zástupcovia NLC - Lesníckeho výskumného ústavu vo Zvolene prezentovali súčasný stav na Slovensku a výsledky s ochranou jaseňov pred šírením sekundárneho škodcu podkôrneho hmyzu Leperisinus fraxini. Informácie z prezentácie boli spracované do recenzovanej pôvodnej vedeckej práce uverejnenej v EPPO Bulletin 41. Vzhľadom na finančnú situáciu, ktorá neumožnila účasť slovenských odborníkov na pracovných zasadnutiach panelov EPPO, náš príspevok do práce panelov EPPO bol realizovaný len elektronickou komunikáciou špecialistov Ústredného kontrolného a skúšobného ústavu poľnohospodárskeho. Touto formou SR prispela k diskusii o revíziách EPPO diagnostických štandardov pre niektoré bakteriálne ochorenia a tiež k vypracovaniu EPPO protokolov zahŕňajúcich všeobecné postupy pre molekulárno-biologické (PCR) a biochemické diagnostické metódy (ELISA), ktoré sú využiteľné v súčinnosti s viacerými EPPO diagnostickými štandardami, zameranými na ochorenia rôzneho pôvodu (baktérie, vírusy, huby, škodce, atd.) u rastlín.

V oblasti posudzovania prípravkov na ochranu rastlín, ktoré je jednou z podmienok registrácie prípravkov na ochranu rastlín, Ústredný kontrolný a skúšobný ústav poľnohospodársky (ÚKSÚP) komplexne využíva štandardy EPPO, a to všeobecné a špeciálne pre jednotlivé plodiny. V roku 2010 bolo po zasadnutiach pracovných skupín Radou EPPO schválených 16 EPPO štandárd pre oblasť hodnotenia účinnosti prípravkov na ochranu rastlín. Ich využitie je v súčasnosti jedinou možnou transparentnou a harmonizovanou cestou ako zabezpečiť celý proces fytosanitárnej kontroly rastlinnej produkcie, ale aj kontroly pohybu tovaru rastlinného pôvodu a proces registrácie a kontroly prípravkov na ochranu rastlín na európskej úrovni.

**Medzinárodná asociácia pre testovanie osív (ISTA)**

**ISTA členské akreditované laboratórium SK01** (ÚKSÚP Bratislava) sa v roku 2010 v rámci plánu medzinárodných kruhových porovnávacích testov ISTA zúčastnilo troch kruhových testov, kde sa pri dvoch testovaných druhoch umiestnilo s celkovým hodnotením „A“. V máji 2010 laboratórium úspešne ukončilo proces reakreditácie ISTA a získalo Certifikát o akreditácii, ktorý ma platnosť do roku 2012.

Na základe požiadaviek evidovaných dodávateľov ISTA členské laboratórium SK01 v rozsahu akreditácie vystavilo medzinárodné oranžové ISTA certifikáty v počte 107, na základe ktorých evidovaní dodávatelia obchodujú s osivom v rámci EÚ a s tretími krajinami. Certifikáty boli vystavené prevažne na osivo kukurice siatej, raže a hrachu siateho.

Medzinárodný audit **ISTA členského akreditovaného laboratória SK02** (SKLRM Liptovský Hrádok) sa uskutočnil 3. marca 2010. Počas auditu boli zistené niektoré nedostatky. Správa o realizácii nápravných opatrení vrátane šestnástich príloh, ktoré dokladovali ich uskutočnenie, bola odoslaná na sekretariát ISTA 24. mája 2010. Na základe odporúčania audítorov členovia Výkonného výboru ISTA rozhodli o reakreditácii laboratória. Oficiálne bola reakreditácia laboratória potvrdená 20. júla 2010.

Vzhľadom na to, že ISTA neorganizuje medzinárodné porovnávacie okruhové testy pre lesné dreviny, zorganizovalo akreditované laboratórium ISTA SK02 dva medzinárodné porovnávacie testy pre štyri druhy drevín. Výsledky testov medzi všetkými zúčastnenými laboratóriami boli v tolerancii, ktorú stanovujú ISTA pravidlá a nebolo potrebné prijať nápravné opatrenia. Koncom roka 2010 sa laboratórium zúčastnilo aj ďalšieho medzinárodného porovnávacieho testu organizovaného ISTA akreditovaným laboratóriom v Nemecku (Bonn), výsledky boli zaslané organizátorovi testu, vyhodnotenie organizátor zatiaľ neurobil.

Akreditácia laboratória organizáciou ISTA umožňuje okrem vystavovania národných certifikátov kvality vystavovať aj medzinárodné ISTA certifikáty o výsledku skúšok, ktoré sú využívané hlavne pri predaji osiva za hranice Slovenska. V roku 2010 bolo vystavených 19 Oranžových ISTA certifikátov a jeden Modrý ISTA certifikát. Tieto certifikáty boli vystavené pre rôzne dreviny: smrekovec opadavý, smrek obyčajný, buk lesný, jedľa biela, javor horský, dub zimný, agát biely, borovica lesná a čierna, kalina obyčajná a hrab obyčajný.

V roku 2010 sa konal 29. kongres ISTA v Kolíne, na ktorom sa SR z finančných dôvodov nezúčastnila.

**Svetová organizácia pre zdravie zvierat (OIE)**

Delegácia Slovenskej republiky sa zúčastnila na 78. Valnom zhromaždení Medzinárodného výboru Svetovej organizácie pre zdravie zvierat (OIE), ktoré sa konalo v dňoch 23 - 28. mája 2010 v Paríži. Slovenskí odborní veterinárni pracovníci spolupracovali v roku 2010 v rámci OIE na rôznych pracovných seminároch, podieľali sa na spoločných aktivitách OIE, EÚ, FAO a iných medzinárodných organizácií k problematike zdravia zvierat, dobrých životných podmienok a ochrany zvierat, bezpečnosti potravín. Ďalej sa zúčastňovali školení a pripomienkovali odborné materiály zamerané najmä na problematiku chorôb zvierat. Podieľali sa na vypracovaní OIE dotazníkov k chorobám u voľne žijúcich zvierat a k legislatíve k veterinárnym liekom a prípravkom. Zabezpečili, že Slovenská republika si aj naďalej udržala štatút krajiny bez výskytu slintačky a krívačky a moru hovädzieho dobytka a štatút krajiny s kontrolovaným rizikom BSE.

**Medzinárodná organizácia pre vinič a víno (OIV)**

Počas roka 2010 sa v centrále Medzinárodnej organizácie pre vinič a víno (OIV) v Paríži uskutočnili pravidelné zasadnutia Výkonného výboru (COMEX) a Valného zhromaždenia, na ktorých mal svoje zastúpenie aj rezort pôdohospodárstva SR.

Významnou udalosťou bol 33. svetový kongres viniča a vína, ktorý sa uskutočnil v dňoch 20. - 26. júna 2010 v Tbilisi (Gruzínsko), na ktorom sa aktívne zúčastnila aj delegácie SR.

**Medzinárodná únia na ochranu nových odrôd rastlín (UPOV)**

Únia UPOV sa pristúpením Macedónska k Dohovoru UPOV 1991 (4. apríla 2011) rozšírila na 69 členských štátov.

SR získala na obdobie rokov 2009 - 2011 predsednícky post v Technickej pracovnej skupine pre ovocné plodiny.

V roku 2010 sa SR zúčastnila na zasadnutiach štruktúrnych orgánov UPOV: Technický výbor, Administratívny a Právny výbor, Poradný výbor a Rada UPOV (Ženeva, marec 2010). Zástupcovia SR sa v roku 2010 zúčastnili na zasadaní Technickej pracovnej skupiny pre poľné plodiny a na zasadaní Technickej pracovnej skupiny pre ovocné plodiny.

Slovenskí plodinoví experti sa aktívne podieľajú na príprave nových metodík pre skúšanie odrôd rastlín konzultačnou formou elektronicky aj pri osobných stretnutiach. Pracujú v rôznych Ad hoc pracovných skupinách a projektoch organizovaných v rámci UPOV.

Aktívna bola spolupráca v oblasti kruhových testov medzi členskými krajinami UPOV a tiež pri budovaní databázy pre skúšanie rastlinných druhov.

Slovenskí experti absolvovali diaľkové dištančné štúdium v oblasti právnej ochrany nových odrôd rastlín organizované WIPO akadémiou a získali certifikáty.

**Členské príspevky vyplývajúce z členstva SR v medzinárodných vládnych organizáciách, dohovoroch a poplatky do medzinárodných programov a rezolúcií**

V roku 2010 boli zrealizované povinné úhrady členských príspevkov SR do medzinárodných organizácií, dohovoru a komisie (EPPO, EUFMD, FAO, ISTA, MCPFE, OIE, OIV, UNCCD a UPOV) a tiež poplatky za činnosť rezortu pôdohospodárstva SR (UNEP pre lesníctvo, BI ECPGR a BI EUFORGEN) z medzirezortného podprogramu, ktorého vecným gestorom je MZV SR a z rezortného programu MPRV SR.

**NATO**

Na základe rozhodnutia generálneho tajomníka NATO Anders Fogh Rasmussena došlo s účinnosťou od júna 2010 k zlúčeniu Plánovacieho výboru pre potraviny a poľnohospodárstvo so Skupinou pre zdravie a vznikla nová Skupina pre verejné zdravie, vodu a potraviny (Public Health and Food/Water Group), ktorej predsedá Robert Farmer. Dôvodom zlúčenia bola snaha vyhnúť sa rozpočtovým kráteniam a vytvoriť koherentný prístup práce NATO v príslušných oblastiach. Rezort pôdohospodárstva bol aj v roku 2010 pravidelne zastupovaný na zasadnutiach tejto pracovnej skupiny.

**OECD**

Rezort pôdohospodárstva aj v roku 2010 rozvíjal svoje pôsobenie a pravidelne sa zapájal do aktivít vyplývajúcich z nášho členstva v OECD v rámci Výboru pre poľnohospodárstvo, jeho pracovných skupín, schém, programov a spoločných pracovných skupín v oblasti obchodu a životného prostredia.

Prehľad pracovných orgánov OECD, na ktorých má rezort pravidelné zastúpenie:

• Globálne poľnohospodárske fórum

• Skupina o komoditných trhoch

• Schéma pre uplatňovanie medzinárodných štandardov pre ovocie a zeleninu

• Schéma pre lesný reprodukčný materiál

• Schéma pre odrodovú certifikáciu osív

• Pracovná skupina pre poľnohospodárske politiky a trhy

• Pracovná skupina pre nové potraviny odvodené z biotechnológií

• Riadiaci orgán výskumného programu pre biologické zdroje

• Pracovná skupina pre pesticídy

• Výbor pre rybárstvo

• Kódex o skúšaní poľnohospodárskych a lesných traktorov (do 15. decembra 2010)

• Spoločná pracovná skupina pre poľnohospodárstvo a životné prostredie

• Spoločná pracovná skupina pre poľnohospodárstvo a obchod

Dôležitým medzníkom v spolupráci SR s OECD v oblasti poľnohospodárstva bola schôdzka ministrov poľnohospodárstva na tému **„Potravinová a agrárna politika pre trvalo udržateľnú budúcnosť: odpovede na globálne výzvy a príležitosti“** (február 2010), ktorá potvrdila platnosť politických princípov schválených na predošlom stretnutí v roku 1998 a prioritnú potrebu zabezpečenia dostatku bezpečných potravín pre rastúcu svetovú populáciu a zníženie hladu vo svete. Ďalšími výzvami, ktorým v súčasnosti čelí systém poľnohospodárstva a potravinárstva, sú klimatické zmeny a výrazné kolísanie cien a nestabilita príjmov farmárov. Riešenie týchto problémov je dôvodom pre správne nastavenie politík a podmienok a dôležitú úlohu v tomto procese zohrávajú inovácie a zefektívnenie globálnej obchodnej výmeny. Záverečné komuniké z tohto podujatia obsahuje hlavné odporúčania pre tvorbu a implementáciu národných poľnohospodárskych politík a usmernenie pre ďalšiu štatistickú a analytickú prácu OECD v oblasti poľnohospodárstva.

Poľnohospodárska politika SR bola aj v roku 2010 súčasťou hodnotenia v rámci pravidelnej správy **„Poľnohospodárske politiky krajín OECD: Monitoring a hodnotenie“**. Základným porovnávacím meradlom je medzinárodne uznávaný ukazovateľ podpory poľnohospodárstva, ktorý vyvinulo OECD. Výsledkom úzkej spolupráce OECD s Organizáciou OSN pre výživu a poľnohospodárstvo (FAO) je každoročne vydávaný spoločný **„Poľnohospodársky výhľad OECD – FAO“**, ktorý zahŕňa projekcie vývoja na svetových poľnohospodárskych trhoch a samostatne sa venuje dopadu globálnej hospodárskej krízy na poľnohospodárstvo a otázkam potravinovej bezpečnosti. OECD poukazuje na možnosti zvýšenia hospodárskeho rastu a zlepšenia prístupu k potravinám prostredníctvom vyšších investícií do poľnohospodárstva, efektívnejšej rozvojovej pomoci a reformy obchodných a národných politík.

Skúmanie dopadov reformy poľnohospodárskej politiky na životné prostredie s cieľom zachovania obmedzených prírodných zdrojov pre budúce generácie vo všetkých regiónoch sveta je integrálnou súčasťou programu OECD. V tejto súvislosti venuje OECD značnú pozornosť využitiu **agroenvironmentálnych indikátorov**. Uplatňovanie environmentálnej politiky v poľnohospodárstve je integrálnou súčasťou hodnotenia environmentálnej výkonnosti SR zo strany OECD. Z ďalších dôležitých tém možno uviesť hodnotenie úlohy poľnohospodárstva a farmárskych domácností vo vidieckych ekonomikách, riadenie rizika v poľnohospodárstve a trhové prístupy k bioenergiám.

Významné uznanie získala spolupráca SR s OECD v oblasti **uplatňovania noriem kvality ovocia a zeleniny** organizovaním už 15. ročníka medzinárodného školiaceho kurzu OECD - EHK/OSN „Harmonizácia hodnotenia kvality ovocia a zeleniny“ v Mojmírovciach a spoločnými projektmi s OECD na podporu budovania inšpekčných systémov v rozvojových krajinách.

**Spolupráca krajín Vyšehradskej štvorky**

Pri príležitosti slovenského predsedníctva vo Vyšehradskej skupine (V4) sa dňa 9. novembra 2010 v Bratislave uskutočnilo stretnutie ministrov poľnohospodárstva krajín V4+2 (Bulharsko a Rumunsko). Cieľom tohto stretnutia bolo prehĺbiť vzájomnú spoluprácu a prediskutovať závažné otázky ovplyvňujúce budúcnosť Spoločnej poľnohospodárskej politiky. Zohľadňujúc potrebu a nutnosť reforiem v oblasti poľnohospodárstva ako aj stav ekonomiky členských štátov sa prítomní rozhodli na úrovni vedúcich delegácií zúčastnených krajín prijať spoločnú deklaráciu o reforme SPP. Doplnkovou diskusnou témou bola ochrana poľnohospodárskej pôdy.

Vo Vyšehrade sa v dňoch 24. a 25. júna 2010 uskutočnilo stretnutie ministrov poľnohospodárstva krajín V4 + Bulharska, Rumunska a Slovinska. Podujatie bolo posledným ministerským stretnutím organizovaným pod záštitou maďarského predsedníctva vo V4. Slovenskú delegáciu viedol štátny tajomník ministerstva pôdohospodárstva. Participujúci prediskutovali aktuálne otázky v oblasti poľnohospodárstva a prijali spoločné vyhlásenie k budúcnosti Spoločnej poľnohospodárskej politiky EÚ. Taktiež tým jednoznačne potvrdili záujem o to, aby bola zachovaná dvojpilierová štruktúra Spoločnej poľnohospodárskej politiky pri zabezpečení minimálne súčasnej úrovne finančných prostriedkov.

***Dvojstranná spolupráca***

**Bulharsko a Rumunsko**

Dňa 26. marca 2010 sa uskutočnilo trilaterálne stretnutie ministrov (Bulharska, Rumunska a Slovenska) v Kaštieli Topoľčianky. Ministri diskutovali o aktuálnych problematikách v rezorte pôdohospodárstva, najmä o výzvach Spoločnej poľnohospodárskej politiky po roku 2013, o stabilizácii podmienok na trhu so surovým mliekom, o potrebe jednotnej horskej politiky a o výzvach udržateľného lesného hospodárstva.

**Česká republika**

Dňa 2. marca 2010 sa v rámci 27. ročníka medzinárodného veľtrhu SALIMA v Brne konala medzinárodná konferencia FOOD FORUM s hlavnou témou „Európske potravinárstvo a poľnohospodárstvo – ich budúca úloha v globalizovanom svete“, na ktorej sa zúčastnil aj minister pôdohospodárstva SR. Nosnými témami diskusie boli potreba zvládnutia globalizácie, stabilizácia politického a podnikateľského prostredia, podpora regionálnych potravín a posilnenie konkurencieschopnosti európskeho potravinárstva.

Dňa 14. apríla 2010 sa v Prahe uskutočnilo 102. Žofínske fórum venované poľnohospodárstvu na tému: „Majú poľnohospodári a potravinári živiť národ, alebo si jedlo dovezieme?“ Okrem ministra pôdohospodárstva SR Vladimíra Chovana sa ho zúčastnili aj minister poľnohospodárstva ČR Jakub Šebesta, prezident Agrárnej komory ČR Jan Veleba a prezident Potravinárskej komory ČR Miroslav Toman.

**Kenská republika**

V roku 2010 bol v rámci priority Zmena klímy schválený projekt oficiálnej rozvojovej pomoci Stratégia ochrany lesov pre zabezpečenie bilancie uhlíka a zachovanie biodiverzity v podmienkach zmeny klímy (č. SAMRS/2010/14/01), ktorého riešiteľom je organizácia EFRA, partnerskou organizáciou je Kenya Forestry Research Institute. Hlavným cieľom projektu je návrh opatrení na ochranu lesných zdrojov, udržanie zásob uhlíka v lesoch a zlepšenie manažmentu lesov s cieľom zvýšiť zásoby uhlíka a zabezpečiť zachovanie biodiverzity lesných ekosystémov v podmienkach zmeny klímy. Výstupom projektu bude štúdia „Stratégia ochrany lesov pre zlepšenie bilancie uhlíka a zachovanie biodiverzity v podmienkach zmeny klímy“. Projekt sa ukončí v októbri 2011.

**Poľská republika**

V dňoch 2. až 3. februára 2010 sa zúčastnil minister pôdohospodárstva SR rokovaní ministrov poľnohospodárstva 11 krajín EÚ v poľskej Varšave. Na rokovaní sa deväť predstaviteľov agrorezortov z nových členských štátov Európskej únie zhodlo na spoločnej deklarácii. Slovensko, Poľsko, Rumunsko, Maďarsko, Litva, Lotyšsko, Estónsko, Cyprus a Bulharsko sa v nej vyjadrili za odstránenie historického princípu po roku 2013 pri vyplácaní európskych podpôr. Jeho zachovanie by znamenalo prehlbovanie regionálnych rozdielov v jednotnej Únii, čo je proti princípom solidarity.

**Srbská republika**

Minister pôdohospodárstva SR navštívil v dňoch 14. - 15. mája 2010 Srbskú republiku. Vystúpil na medzinárodnej konferencii „Reforma Spoločnej poľnohospodárskej politiky - výzvy prístupu a spolupráce“, ktorá sa konala v priestoroch parlamentu Srbskej republiky v Belehrade. Konferenciu slávnostne otvoril prezident Srbskej republiky Boris Tadić a zúčastnili sa jej ministri poľnohospodárstva Chorvátska, Českej republiky, Estónska, Maďarska, Portugalska, Macedónska a Srbska. Na tomto mieste je potrebné pripomenúť, že Srbsko sa podobne ako Chorvátsko a Macedónsko uchádza o vstup do Európskej únie. Konferencia sa konala pri príležitosti 77. ročníka medzinárodného poľnohospodárskeho veľtrhu v Novom Sade.

**Ruská federácia a Spoločenstvo nezávislých štátov**

V rámci plnenia Programového vyhlásenia vlády SR rezort pôdohospodárstva pokračoval v aktivizácii ekonomickej spolupráce a prehlbovaní regionálnej spolupráce s **Ruskou federáciou, Ukrajinou a ďalšími krajinami Spoločenstva nezávislých štátov**.

**Ruská federácia**

V rámci podpory rozvoja spolupráce rezortu pôdohospodárstva SR s Ruskou federáciou na regionálnej úrovni prijal dňa 7. decembra 2010 štátny tajomník MPRV SR Gabriel Csicsai delegáciu Astrachánskej oblasti Ruskej federácie (RF), vedenú vicegubernátorom a predsedom vlády Astrachánskej oblasti RF K. A. Markelovom, ktorej členom bol aj podpredseda vlády a minister poľnohospodárstva Astrachánskej oblasti RF I. A. Nesterenko. Astrachánska delegácia prejavila záujem o spoluprácu s naším rezortom pri zakladaní spoločných podnikov, využití našich technológií v chove HD, ošípaných, akvakultúre, spracovaní mäsa a zeleniny a školení ich kádrov v oblasti poľnohospodárstva. Minister poľnohospodárstva Astrachánskej oblasti RF I. A. Nesterenko ocenil tradíciu chovu HD na Slovensku a črtajúcu sa spoluprácu v tejto oblasti s fy Insemas s.r.o., ktorá ponúkla Astrachánskej oblasti kompletnú poradenskú činnosť (know-how), ako aj dodávky plemenného materiálu za účelom vybudovania modelovej farmy v Astrachánii.

**Bieloruská republika**

V rámci podpory zahraničných investičných aktivít slovenských podnikateľských subjektov uskutočnil minister pôdohospodárstva SR Vladimír Chovan v dňoch 17. ‑ 19. februára 2010 pracovnú návštevu Bieloruskej republiky na pozvanie bieloruského ministra poľnohospodárstva a potravinárstva S. B. Šapira. Ministra počas cesty sprevádzala delegácia slovenských podnikateľov z rôznych odvetví potravinárskeho priemyslu (mliekárenský, tukový, konzervárenský) s cieľom nadviazania bilaterálnych obchodných kontaktov s bieloruskými partnermi a prerokovania možností investovania v Bieloruskej republike.

**Gruzínska republika**

Za účelom nadviazania bilaterálnych kontaktov a prerokovania možností spolupráce vrátane zvýšenia vzájomnej obchodnej výmeny s agrokomoditami uskutočnil minister pôdohospodárstva SR Vladimír Chovan a štátny tajomník MP SR Ján Slabý v dňoch 9. ‑ 11. mája 2010 pracovnú návštevu Gruzínskej republiky na pozvanie gruzínskeho ministra poľnohospodárstva B. Kvezereliho. Počas rokovania s ministrami poľnohospodárstva a životného prostredia boli identifikované konkrétne oblasti spolupráce v oblasti poľnohospodárstva a lesného hospodárstva.

**Kazašská republika**

V roku 2010 bol v Kazachstane úspešne ukončený projekt oficiálnej rozvojovej pomoci „Genetika pre Kazachstan“ (SAMRS/2008/03/15), ktorého riešiteľom boli Slovenské biologické služby, a.s. a za kazašskú stranu – firma „Asyl Tulik“ (Zlatý býk). Hlavný cieľ projektu – zvýšenie mliečnej produkcie hovädzieho dobytka v Kazachstane prostredníctvom špičkovej genetiky dodanej zo SR (holsteinské plemená mliečneho HD) bol splnený. V rámci projektu za uskutočnili výmenné pobyty expertov za účelom oboznámenia sa s chovom HD na Slovensku, vrátane embryotransferu a zaškolenia na prácu so sonografickým prístrojom, ktorý bol zakúpený z prostriedkov projektu.

**Ukrajina**

Zástupcovia rezortu pôdohospodárstva sa dňa 28. septembra 2010 zúčastnili v Bratislave 2. zasadania slovensko-ukrajinskej medzivládnej komisie pre hospodársku a vedecko-technickú spoluprácu. V rámci pracovnej skupiny pre priemysel, poľnohospodárstvo, obchod a investície sa strany dohodli na zintenzívnení dvojstrannej spolupráce v oblasti poľnohospodárstva. Slovensko ponúklo Ukrajine svoje skúsenosti z integračného procesu pri aproximácii právnych noriem v oblasti pôdohospodárstva. Strany sa dohodli na pokračovaní spolupráce veterinárnych služieb oboch krajín v oblasti zdravia zvierat, kvality a bezpečnosti potravín.